ועדת הכנסת, כנסת 18, פרוטוקול מספר 53, 2009-12-09 09:30

יריב לוין: בוקר טוב, אני מתכבד לפתוח את הישיבה.

יריב לוין: נפתח בבקשת יושב ראש ועדת החוקה, חוק ומשפט להעברת הצעת חוק הפסקת הליכים ומחיקת רישומים בעניין תוכנית ההתנתקות, התשס"ח-2008 (כ/252), מוועדת חוץ וביטחון לדיון בוועדת החוקה, חוק ומשפט.

יריב לוין: אני מבקש רק לציין שיושב ראש ועדת חוץ וביטחון הודיעני שהוא מסכים לבקשה הזאת, ולכן אתה תוכל לנמק את הבקשה החשובה בקצרה.

דוד רותם: היא מנומקת, אדוני, כפי שכתוב במכתב שלי.

דוד רותם: על פי התקנון, זה היה צריך להיות מלכתחילה בוועדת חוקה.

דוד רותם: מטעמים מאוד משונים זה הועבר לחוץ וביטחון, והגיע הזמן שהאבדה תחזור הביתה, והחוק הזה יובא לקריאה שנייה ושלישית בשעה טובה, כמו שצריך.

יריב לוין: חבר הכנסת זאב, בבקשה.

נסים זאב: קודם כל אני רוצה לומר שאני מתפלא איך יושב ראש ועדת החוץ והביטחון בנקל הסכים- -

דוד רותם: מלכתחילה היה צריך להיות בחוקה.

נסים זאב: אני רואה בזה מחטף, אבל בכל זאת אני אתמוך.

נסים זאב: אני רוצה לדעת, מה שכנע את יושב ראש הוועדה שנושאים כאלה, שהם כל כך מהותיים, שקשורים לוועדת החוץ, הוא מוותר עליהם.

דוד רותם: זה לא שייך לוועדת החוץ.

יריב לוין: רבותיי, חבל על הוויכוח.

יריב לוין: אני מציע שנעבור להצבעה.

יריב לוין: מי בעד הבקשה של יושב ראש ועדת החוקה?

יריב לוין: הצבעה בעד – פה אחד בקשת יו"ר ועדת החוקה, חוק ומשפט להעברת הצעת חוק הפסקת הליכים ומחיקת רישומים בעניין תוכנית ההתנתקות, התשס"ח-2008 (כ/252), מוועדת חוץ וביטחון לדיון בוועדת החוקה, חוק ומשפט אושרה.

יריב לוין: פה אחד, אין מתנגדים, אין נמנעים.

יריב לוין: ערעורו של חה"כ בן-ארי על החלטת יו"ר הכנסת לבטל את הצעתו הרגילה לסדר היום שכבר אושרה, ודיון עקרוני בסוגיית הגבלת תוכן הנושאים שחבר כנסת רשאי להעלות במסגרת הצעה לסדר היום - הצבעה

יריב לוין: ערעורו של חה"כ בן-ארי – התבקשתי בזה הרגע על ידי חבר הכנסת בן-ארי שוב לדחות אותו.

יריב לוין: אני רוצה לציין לפרוטוקול, נדמה לי בפעם השלישית או הרביעית, שאני מתבקש על ידו לעשות כן.

יריב לוין: מאחר שזו בקשה שלו, אני מסכים, אבל רוצה שיובהר לפרוטוקול – הדחיות הן לא דחיות שלי אלא בקשות שלו.

יריב לוין: בקשת חה"כ חיים כץ להקדמת הדיון בהצעת חוק רישוי עסקים (תיקון הגבלת מכירת משקאות משכרים), התש"ע-2009 (פ/1794/18)

יריב לוין: הנושא הבא על סדר היום - בקשת חבר הכנסת חיים כץ להקדמת הדיון בהצעת חוק רישוי עסקים (תיקון הגבלת מכירת משקאות משכרים), התש"ע-2009 (פ/1794/18).

יריב לוין: חבר הכנסת חיים כץ ביקש ממני להציג את העניין בהיעדרו.

יריב לוין: אומר בקצרה - מדובר בחוק שהוא חלק ממספר הצעות חוק פרטיות שנוגעות לסוגיית המאבק בתופעת האלכוהול.

יריב לוין: השר לביטחון פנים הוביל חוק ממשלתי שאמור להיות מובא בפני הכנסת בשבוע או בשבועיים הקרובים שמסדיר- -

אברהם מיכאלי: אנחנו דנים בזה הרגע בוועדת- -

יריב לוין: כן, אבל החוק שאמור להסדיר את כל מכלול סוגיית המאבק בנושא האלכוהול.

יריב לוין: במסגרת הזאת ועדת שרים לענייני חקיקה אישרה אתמול את תמיכת הממשלה בשלושה חוקים פרטיים שנוגעים לעניין הזה, ובהם שני חוקים - אחד של חבר הכנסת חיים כץ ואחד של חבר הכנסת רותם – שמצריכים פטור מחובת הנחה, ועל מנת שניתן יהיה להביא אותם לדיון בקריאה טרומית ואחר כך לחבר אותם לתהליך של הצעת החוק הממשלתית, נדרש הפטור מחובת ההנחה, ולכן אני מבקש את זה תחילה עבור החוק (פ/1794/18) של חבר הכנסת חיים כץ.

יריב לוין: האם ישנן הערות, התייחסויות?

יריב לוין: מי בעד?

יריב לוין: מי נגד?

יריב לוין: הצבעה בעד – פה אחד בקשת חבר הכנסת חיים כץ להקדמת הדיון בהצעת חוק רישוי עסקים (תיקון הגבלת מכירת משקאות משכרים), התש"ע-2009 (פ/1794/18) אושרה.

ציון פיניאן: אני הקוורום.

ציון פיניאן: ..

יריב לוין: הוחלט פה אחד לאשר מתן פטור מחובת הנחה.

יריב לוין: 5.

יריב לוין: בקשת חה"כ דוד רותם להקדמת הדיון בהצעת חוק רישוי עסקים (תיקון הגבלת מכירת משקאות משכרים), התש"ע-2009 (פ/1767/18), לפני הקריאה הטרומית

יריב לוין: הנושא הבא על סדר היום - בקשת חה"כ דוד רותם להקדמת הדיון בהצעת חוק רישוי עסקים (תיקון הגבלת מכירת משקאות משכרים), התש"ע-2009 (פ/1767/18), לפני הקריאה הטרומית.

יריב לוין: הנסיבות הן דומות לאלה של חבר הכנסת חיים כץ.

יריב לוין: חבר הכנסת רותם, יש לך איזושהי תוספת לומר?

יריב לוין: אנחנו נעבור להצבעה.

יריב לוין: מי בעד?

יריב לוין: מי נגד?

יריב לוין: מי נמנע?

יריב לוין: הצבעה בעד – פה אחד בקשת חה"כ דוד רותם להקדמת הדיון בהצעת חוק רישוי עסקים (תיקון הגבלת מכירת משקאות משכרים), התש"ע-2009 (פ/1767/18), לפני הקריאה הטרומית אושרה.

יריב לוין: בעד – פה אחד.

יריב לוין: אין נגד, אין נמנעים, אושר פה אחד.

יריב לוין: תודה רבה, הישיבה נעולה.